Crna Gora

81000 Podgorica Crna Gora

fax: +382 20 234 027

www.mek.gov.me

Ministarstvo ekonomskog razvoja

**ŠTA SU AUTORSKO I SRODNA PRAVA I KAKO SE MOGU ZAŠTITITI?**

Autorskim pravom i pravima srodnim autorskom pravu štite se pravo autora književnih, naučnih i umjetničkih djela (autorsko pravo), prava interpretatora, proizvođača fonograma, filmskih producenata, radiodifuznih organizacija, izdavača i proizvođača baza podataka (srodno pravo).





Autorsko djelo je individualna duhovna tvorevina iz oblasti književnosti, nauke i umjetnosti, koja je izražena na određeni način. Autorskim djelima smatraju se naročito: govorna djela; pisana djela; računarski programi; muzička djela; dramska, dramsko-muzička, koreografska, lutkarska i pantomimska djela; fotografska djela; audiovizuelna djela; djela likovne umjetnosti; djela arhitekture; djela primijenjene umjetnosti i industrijskog dizajna; kartografska djela i prezentacije naučne, nastavne ili tehničke prirode.

**Autorsko pravna zaštita ne obuhvata:**

* ideje, principe i otkrića,
* službene tekstove iz oblasti zakonodavstva, uprave i pravosuđa,
* službene prevode iz oblasti zakonodavstva, uprave i pravosuđa,
* izraze tradicionalne kulture (folklorna djela),
* dnevne vijesti ili druge podatke, koji imaju karakter običnih medijskih informacija.

**Autor** može biti samo fizičko lice, dok nosilac prava na autorskom djelu može biti kako fizičko tako i pravno lice.

Ako je autorsko djelo stvoreno zajedničkim stvaralačkim radom dva ili više lica i čini nedjeljivu cjelinu, autori tog djela se nazivaju **koautori**. Koautori imaju na djelu zajedničko autorsko pravo.

**Autorsko pravo** nastaje nastankom djela, a ne u nekom posebnom postupku priznanja prava od strane državnih organa.



Autorsko pravo se sastoji iz skupa ovlašćenja, koja nazivamo moralnim pravima i imovinskim pravima. Moralnim pravima štite se duhovne i lične veze autora sa djelom. Imovinskim autorskim pravima štite se ekonomski interesi autora

**IMOVINSKA PRAVA**

• pravo distribuiranja

• pravo umnožavanja

• pravo davanja u zakup

• pravo davanja na poslugu

• pravo javnog izvođenja

• pravo javnog saopštavanja

• pravo javnog prikazivanja

• pravo emitovanja

• pravo reemitovanja

• pravo javnog saopštavanja djela koje se emituje

• pravo stavljanja djela na raspolaganje javnosti

• pravo na preradu djela

• pravo audiovizuelne adaptacije

**MORALNA PRAVA**

• Pravo prve objave

• Pravo autorstva

• Pravo na poštovanje djela

• Pravo pokajanja

**DRUGA PRAVA**

• Pravo na pristup djelu

• Pravo slijeđenja

• Pravo na naknadu



**Srodna prava** su bliska autorskom pravu i pretpostavljaju već postojanje autorskog djela i imaju svoj poseban predmet zaštite.

**Vrste srodnih prava:**

* + prava interpretatora (glumci, pjevači, muzičari, plesači i druga fizička lica koja glume, pjevaju, recituju, igraju i sl., pozorišni režiseri, dirigenti orkestra i hora, tonski majstori i kabaretski i cirkuski umjetnici),
  + prava proizvođača fonograma,
  + prava fimskih producenata,
  + prava radio difuznih organizacija,
  + prava izdavača.



Autorska prava traju za vrijeme života autora i 70 godina nakon njegove smrti.

Srodna prava traju od 25 - 70 godina, u zavisnosti od vrste srodnog prava.

U cilju obezbjeđenja dokaza o autorstvu, nosioci autorskog i srodnih prava mogu da deponuju kopije svojih predmeta zaštite kod Ministarstva ekonomskog razvoja, podnošenjem zahtjeva za deponovanje. Ovaj zahtjev mogu podnijeti autor, nosilac srodnog prava, nosilac isključivog autorskog prava i nosilac isključivog srodnog prava. Takođe, zahtjev može da se podnese i preko punomoćnika.

Nosilac autorskog ili srodnog prava može da dozvoli ili zabrani: umnožavanje, reprodukovanje u svim oblicima, uključujući štampanje i zvučne i video zapise, javno izvođenje, saopštavanje, emitovanje, reemitovanje kao i preradu i adaptaciju djela.

Stvaraoci djela zaštićenih autorskim pravom i njihovi nasljednici i pravni sljedbenici imaju izvjesna prava, zagarantovana Zakonom o autorskom i srodnim pravima. Oni imaju isključivo pravo da koriste ili da ovlaste druge da koriste djelo pod dogovorenim uslovima (uz ograničenja predviđena zakonom).

Zaštita autorskog i srodnih prava je značajna komponenta u podsticanju stvaralaštva i inovacija.

Mnogi autori, izvođači, proizvođači fonograma, filmski producenti i drugi nosioci prava nemaju mogućnosti i kapacitete da istraju u pravnom ili administrativnom sprovođenju svojih prava, posebno imajući u vidu sve veće korišćenje širom svijeta književnih, muzičkih, audiovizuelnih i drugih djela. Rezultat toga je da se uspostavljaju i jačaju organizacije za kolektivno ostvarivanje autorskog i srodnih prava, nad čijim radom Ministarstvo ekonomskog razvoja sprovodi nadzor. Ove organizacije obezbjeđuju za svoje članove korist od njihovog stvaralaštva, tako što zaključuju ugovore sa korisnicima predmeta zaštite, vrše kontrolu izvršavanja obaveza korisnika utvrđenih ugovorom i zakonom, prikupljaju naknade od korisnika, vrše raspodjelu prikupljenih prihoda i zastupaju interese svojih članova pred nadležnim državnim organima.



Rimski trg 46, 81000 Podgorica

Tel: (+382) 20 482 446; 482 237; 234 592

Web: www.gov.me/mek